Document ID: 32002D0677

Απόφαση της Επιτροπής
της 22ας Αυγούστου 2002
για θέσπιση των τυπικών απαιτήσεων για τις εκθέσεις που υποβάλλονται σχετικά με προγράμματα εξάλειψης και ελέγχου ζωικών ασθενειών που συγχρηματοδοτούνται από την Κοινότητα και για την κατάργηση της απόφασης 2000/322/EΚ
[κοινοποιηθείσα υπό τον αριθμό Ε(2002) 3103]
(Κείμενο που παρουσιάζει ενδιαφέρον για τον ΕΟΧ)
(2002/677/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/EΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 2001/572/ΕΚ(2), και ιδίως το άρθρο 24 παράγραφος 11,
Εκτιμώντας τα ακόλουθα:
(1) Η απόφαση 90/424/ΕΟΚ προβλέπει τη δυνατότητα χρηματοδοτικής συμμετοχής της Κοινότητας σε προγράμματα εξάλειψης και ελέγχου ζωικών ασθενειών. Κάθε χρόνο, τα κράτη μέλη πρέπει να υποβάλλουν τα προγράμματα για τα οποία επιθυμούν να λάβουν χρηματοδοτική συνδρομή.
(2) Για να εκτιμάται η πρόοδος που σημειώνεται κατά την εφαρμογή των προγραμμάτων εξάλειψης και ελέγχου, πρέπει να εφαρμοστεί ένα σύστημα εκτίμησης. Το σύστημα εκτίμησης πρέπει να περιλαμβάνει ένα σύστημα εκθέσεων οι οποίες να παρέχουν επιδημιολογικά στοιχεία των προγραμμάτων. Είναι επιθυμητή η εναρμόνιση αυτού του συστήματος εκθέσεων.
(3) Ο πρώτος υπεύθυνος για την εφαρμογή και την επιτυχία των προγραμμάτων εξάλειψης και ελέγχου καθώς και για την ορθή χρηματοδοτική διαχείριση των συγχρηματοδοτούμενων μέτρων είναι το αιτούν κράτος μέλος.
(4) Με την απόφαση 90/638/ΕΟΚ του Συμβουλίου(3) θεσπίστηκαν τα κριτήρια για τα προγράμματα εξάλειψης και ελέγχου που προβλέπονται από την απόφαση 90/424/ΕΟΚ, άρθρο 24 παράγραφος 2.
(5) Η απόφαση 90/638/ΕΟΚ παράρτημα 1 σημείο 13 προβλέπει ότι τα προγράμματα εξάλειψης που υποβάλλονται από τα κράτη μέλη στην Επιτροπή για συγχρηματοδότηση πρέπει να περιλαμβάνουν τουλάχιστον, όταν είναι αναγκαίο, κανόνες για την κατάλληλη αποζημίωση των κτηνοτρόφων για τα σφαγέντα ζώα το ταχύτερο δυνατό.
(6) Είναι σκόπιμο να προβλεφθεί ότι, ελλείψει τέτοιων κανόνων, η αποζημίωση πρέπει να πληρώνεται εντός 90 ημερών.
(7) Η παρούσα απόφαση αντικαθιστά την απόφαση 2000/322/EΟΚ της Επιτροπής της 13ης Απριλίου 2000 περί τυπικών απαιτήσεων για τις εκθέσεις που υποβάλλονται σχετικά με τα προγράμματα εξάλειψης και παρακολούθησης ζωικών ασθενειών τα οποία έχουν εγκριθεί για συγχρηματοδότηση απότην Κοινότητα(4), η οποία πρέπει να αντικατασταθεί από την ημερομηνία εφαρμογής της παρούσας απόφασης.
(8) Tα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τους σκοπούς της παρούσας απόφασης, εφαρμόζονται οι ακόλουθοι ορισμοί:
α) "Προκαταρκτική τεχνική και χρηματοοικονομική εκτίμηση του προγράμματος": προκαταρκτική εκτίμηση του εφαρμοζόμενου προγράμματος που πρέπει να υποβληθεί στην Επιτροπή πριν από την 1η Ιουνίου, όπως προβλέπεται από το άρθρο 24 παράγραφος 7 της απόφασης 90/424/ΕΟΚ·
β) "Ενδιάμεσες εκθέσεις": εκθέσεις που πρέπει να υποβάλλονται στην Επιτροπή σε τακτά χρονικά διαστήματα·
γ) "Τελικές εκθέσεις": οι εκθέσεις που πρέπει να υποβάλλονται στην Επιτροπή για όλο το έτος εφαρμογής του προγράμματος·
δ) "Αιτήσεις πληρωμής": οι αιτήσεις πληρωμής όπως προβλέπεται στο άρθρο 24 παράγραφος 8 της απόφασης 90/424/ΕΟΚ.
Άρθρο 2
Όσον αφορά τα προγράμματα εξάλειψης και ελέγχου που εγκρίνονται σύμφωνα με το άρθρο 24 της απόφασης 90/424/ΕΟΚ, τα κράτη μέλη υποβάλλουν μία προκαταρκτική τεχνική και χρηματοοικονομική εκτίμηση, ενδιάμεσες εκθέσεις και τελικές εκθέσεις σύμφωνα με την παρούσα απόφαση.
Άρθρο 3
Η προκαταρκτική τεχνική και χρηματοοικονομική εκτίμηση ενός προγράμματος που έχει εγκριθεί για συγχρηματοδότηση πρέπει να περιλαμβάνει τουλάχιστον τα στοιχεία που προσδιορίζονται στο παράρτημα I.
Άρθρο 4
1. Οι ενδιάμεσες εκθέσεις πρέπει να περιλαμβάνουν τουλάχιστον τα στοιχεία που προσδιορίζονται στα παραρτήματα II, III και IV, όπως ενδείκνυται, για τις ακόλουθες ασθένειες:
Φυματίωση των βοοειδών, βρουκέλλωση των βοοειδών, βρουκέλλωση των αιγοπροβάτων, ενζωοτική λεύκωση των βοοειδών, μολυσματική ρινοτραχεΐτιδα και ιογενή διάρροια των βοοειδών (ΜΡΒ/ΙΔΒ), παραφυματίωση, μεταδοτική πλευροπνευμονία των βοοειδών, άνθραξ, Maedi Visna, αρθρίτιδα και εγκεφαλίτιδα των αιγών, καταρροϊκό πυρετό των προβάτων, νόσο Aujesky, αφρικανική πανώλη των χοίρων, κλασική πανώλη των χοίρων, φυσαλιδώδη νόσο των χοίρων, υδροπικίαση, προπλάσμωση, αναπλάσμωση, ιογενή αιμορραγική σηψαιμία (ΙΑΣ), λιμώδη αναιμία των σαλμονιδών (ΛΑΣ), σαλμονέλα pullorum, σαλμονέλα gallinarum και μυκόπλασμα gallisepticum.
2. Όσον αφορά τη λύσσα, οι ενδιάμεσες εκθέσεις πρέπει να περιλαμβάνουν όλα τα σχετικά στοιχεία.
Άρθρο 5
1. Οι τελικές εκθέσεις πρέπει να περιλαμβάνουν τις αιτήσεις πληρωμών και, τουλάχιστον, τα στοιχεία που προσδιορίζονται στα παραρτήματα II, III, IV, V, VI και VII, ανάλογα με την περίπτωση, για τις ακόλουθες ασθένειες:
Φυματίωση των βοοειδών, βρουκέλλωση των βοοειδών, βρουκέλλωση των αιγοπροβάτων, ενζωοτική λεύκωση των βοοειδών, μολυσματική ρινοτραχεΐτιδα και ιογενή διάρροια των βοοειδών (ΜΡΒ/ΙΔΒ), παραφυματίωση, λοιμώδη πλευροπνευμονία των βοοειδών, άνθραξ, Maedi Visna, αρθρίτιδα και εγκεφαλίτιδα των αιγών, καταρροϊκό πυρετό του προβάτου, νόσο Aujesky, αφρικανική πανώλη των χοίρων, κλασική πανώλη των χοίρων, φυσαλιδώδη νόσο των χορίων, υδροπικίαση, προπλάσμωση, αναπλάσμωση, ιογενή αιμορραγική σηψαιμία (ΙΑΣ), λιμώδη αναιμία των σαλμονιδών (ΛΑΣ), σαλμονέλα pullorum, σαλμονέλα gallinarum και μυκόπλασμα gallisepticum.
2. Όσον αφορά τη λύσσα, οι τελικές προτάσεις πρέπει να περιλαμβάνουν όλα τα σχετικά στοιχεία καθώς και τις αιτήσεις πληρωμών για συγχρηματοδότηση.
3. Για το σκοπό της συμπλήρωσης του πίνακα που καθορίζεται στο παράρτημα VII, με την επιφύλαξη του άρθρου 4 παράγραφος 2 του κανονισμού (ΕΚ) αριθ. 296/96 της Επιτροπής(5), τα κράτη μέλη πρέπει να αναφέρουν στη στήλη "Αποζημίωση" την χορηγηθείσα αποζημίωση, μετά από τη σφαγή του ζώου ή μετά από την προσκόμιση της συμπληρωμένης αίτησης 90 ημέρες μετά από τη σφαγή του ζώου ή μετά από την υποβολή της συμπληρωμένης αίτησης.
Άρθρο 6
Καταργείται η απόφαση 2000/322/EΚ με ισχύ από την 1η Ιανουαρίου 2003.
Άρθρο 7
Η παρούσα απόφαση εφαρμόζεται σε προγράμματα εξάλειψης και ελέγχου ασθενειών ζώων που πρέπει να εφαρμοστούν από την 1η Ιανουαρίου 2003.
Άρθρο 8
Η παρούσα απόφαση απευθύνεται στα κράτη μέλη.
Βρυξέλλες, 22 Αυγούστου 2002.

Labels: 7
12
2
6